ΚΑΝΟΝΙΣΜΟΣ (ΕΚ) αριθ. 736/1999 ΤΗΣ ΕΠΙΤΡΟΠΗΣ

της 8ης Απριλίου 1999

για την προσαρμογή των γεωργονομισματικών αντισταθμιστικών ενισχύσεων που χορηγούνται στην Ιρλανδία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2799/98 του Συμβουλίου, της 15ης Δεκεμβρίου 1998, για τη θέσπιση του γεωργονομισματικού καθεστώτος του ευρώ(1), και ιδίως το άρθρο 9,

Εκτιμώντας:

ότι ο κανονισμός (ΕΚ) αριθ. 806/97 της Επιτροπής, της 2ας Μαΐου 1997, για τον καθορισμό των ανωτάτων ποσών των αντισταθμιστικών ενισχύσεων για τις αισθητές ανατιμήσεις που επήλθαν πριν από τις 31 Μαρτίου 1997 για την ιρλανδική λίρα, τη λίρα στερλίνα και την ιταλική λίρα(2), όπως τροποποιήθηκε τελευταία από τον κανονισμό (ΕΟΚ) αριθ. 1219/97(3), προσδιορίζει ακριβώς το ανώτατο ποσό της ενίσχυσης σχετικά με τις αισθητές ανατιμήσεις της 11ης Ιανουαρίου 1997 και της 29ης Μαρτίου 1997 της ιρλανδικής λίρας·

ότι σύμφωνα με το άρθρο 10 παράγραφος 3 τρίτο εδάφιο του κανονισμού (ΕΚ) αριθ. 2799/98, οι παραπομπές στις αντισταθμιστικές ενισχύσεις που προβλέπονται στους κανονισμούς (ΕΟΚ) αριθ. 3813/92(4), όπως τροποποιήθηκε τελευταία από τον κανονισμό (ΕΚ) αριθ. 150/95(5), και (ΕΚ) αριθ. 724/97(6), όπως τροποποιήθηκε τελευταία από τον κανονισμό (ΕΚ) αριθ. 942/98(7), θεωρούνται ότι γίνονται στα άρθρα 4, 5 και 6 του κανονισμού (ΕΚ) αριθ. 2799/98·

ότι το άρθρο 4 παράγραφος 5 δεύτερο εδάφιο του κανονισμού (ΕΚ) αριθ. 2799/98 προβλέπει ότι τα ποσά της δεύτερης και τρίτης δόσης της αντισταθμιστικής ενίσχυσης μειώνονται σε συνάρτηση με την επίπτωση στο εισόδημα της εξέλιξης των συναλλαγματικών ισοτιμιών που διαπιστώθηκε μέχρι την έναρξη του μήνα που προηγείται του πρώτου μήνα της σχετικής δόσης·

ότι η συναλλαγματική ισοτιμία της ιρλανδικής λίρας στις αρχές του μήνα που προηγείται του πρώτου μήνα της τρίτης δόσης είναι μεγαλύτερη από την ισοτιμία κατά την ημερομηνία της αισθητής ανατίμησής της στις 11 Ιανουαρίου 1997· ότι, λόγω του επιπέδου στο οποίο έφθασε η συναλλαγματική ισοτιμία, είναι σκόπιμο να προσαρμοστεί το ποσό της τρίτης δόσης της ενίσχυσης για την Ιρλανδία·

ότι η συναλλαγματική ισοτιμία της ιρλανδικής λίρας στις αρχές του μήνα που προηγείται του πρώτου μήνα της τρίτης δόσης είναι μεγαλύτερη από την ισοτιμία κατά την ημερομηνία της αισθητής ανατίμησής της στις 29 Μαρτίου 1997· ότι, λόγω του επιπέδου στο οποίο έφθασε η συναλλαγματική ισοτιμία, είναι σκόπιμο να καταργηθεί το ποσό της τρίτης δόσης της ενίσχυσης για την Ιρλανδία·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη των οικείων επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το ποσό της τρίτης δόσης της αντισταθμιστικής ενίσχυσης για την Ιρλανδία, το οποίο προκύπτει από το κύριο ποσό της πρώτης δόσης που προβλέπεται από τον κανονισμό (ΕΚ) αριθ. 806/97 βάσει της αισθητής ανατίμησης της 11ης Ιανουαρίου 1997 μειώνεται από 35,07 σε 6,62 εκατομμύρια Ecu.

2. Το ποσό της τρίτης δόσης της ενίσχυσης για την Ιρλανδία, το οποίο προκύπτει από το κύριο ποσό της πρώτης δόσης που προβλέπεται από τον κανονισμό (ΕΚ) αριθ. 806/97 βάσει της αισθητής ανατίμησης της 29ης Μαρτίου 1997 καταργείται.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Απριλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 349 της 24.12.1998, σ. 1.

(2) ΕΕ L 115 της 3.5.1997, σ. 16.

(3) ΕΕ L 170 της 28.6.1997, σ. 56.

(4) ΕΕ L 387 της 31.12.1992, σ. 1.

(5) ΕΕ L 22 της 31.1.1995, σ. 1.

(6) ΕΕ L 108 της 25.4.1997, σ. 9.

(7) ΕΕ L 132 της 6.5.1998, σ. 1.